Nhar il-Ħadd 10 ta' Novembru ngħatat bidu tal-Viżta Pastorali fil-Parroċċa tal-Imsida mill-Isqof Awżiljarju Joseph Galea-Curmi. Dakinhar 22 adolexxent irċivew is-Sagrament tal-Griżma ta-Isqof u wara l-Isqof iltaqa' ma' dawk preżenti. Messaġġ tal-okkażjoni mill-Isqof Awżiljarju Mons. Joseph Galea-Curmi Għeżież membri tal-parroċċa tal-Imsida, huwa ta' ferħ kbir għalija li f'dawn il-jiem se niġi għall-Viżta Pastorali f'din il-parroċċa għażiża. Il-parroċċa tagħkom, taħt il-ħarsien ta' San Ġużepp, hija parroċċa li sentejn ilu ċċelebrat il-150 sena parroċċa. Il-Viżta Pastorali hi okkażjoni sabiħa ta' ringrazzjament lil Alla għal tant ġid li sar tul is-snin mill-kappillani, is-saċerdoti u r-reliġjużi li servew f'din il-komunità, u minn tant nies oħra kollaboraturi f'din il-ħidma pastorali. Għaxar snin ilu, fl-2009, kienet saret Viżta Pastorali mill-Arċisqof ta' dak iż-żmien, Mons. Pawlu Cremona O.P. Fil-Viżta Pastorali li se tibda ftit ġranet oħra, nixtieq nara mill-qrib ir-realtà li qed tgħixu bħala komunità Nisranija llum, fid-dawl tal-iżviluppi li seħħew mill-aħħar Viżta Pastorali. F'dawn il-jiem se niltaqa' mat-tfal, mal-adolexxenti, mal-familji, mal-anzjani u mal-morda. Se niltaqa' mar-reliġjużi u ma' dawk kollha li qed jaħdmu u jagħtu sehemhom b'ħafna dedikazzjoni f'oqsma differenti ta' ħidma għall-ġid tal-oħrajn. Fl-ewwel jum tal-Viżta Pastorali, se jkun hemm l-okkażjoni sabiħa taċ-ċelebrazzjoni tal-Griżma tal-Isqof lil numru ta' adolexxenti minn din il-parroċċa. Se jkollna l-opportunità nitolbu flimkien, nisimgħu lil xulxin, nagħrfu l-ħafna sabiħ u tajjeb li hemm u li nixtiequ naraw jiffjorixxi f'din il-komunità. Nistedinkom biex flimkien nidentifikaw l-isfidi u l-opportunitajiet ġodda fil-ħidma pastorali biex din il-ħidma tissaħħaħ u nwieġbu għal dak li qed jitlob minna l-Mulej illum. Nixtieq li ż-żjara tiegħi fostkom tkun esperjenza sabiħa għalina lkoll u tgħinna biex ngħożżu l-ħajja bl-imħabba. Għal dan nixtieqkom titolbu, b'mod speċjali fil-ġranet ta' tħejjija għal din il-Viżta Pastorali. Il-Mulej iberikkom. Isqof Awżiljarju Il-Programm tal-Viżta Pastorali IL-ĠIMGĦA 15 TA' NOVEMBRU 9:00 am L-Isqof iżur erba' djar tal-anzjani li hemm fil-parroċċa 5:30 pm L-Isqof jagħmel mixja mal-parroċċa flimkien mal-Arċipriet 7:15 pm L-Isqof jiltaqa' mal-operaturi pastorali fiċ-ċentru parrokkjali 5:30 pm L-Isqof jiltaqa' mat-tfal u l-adolexxenti fiċ-ċentru parrokkjali 6:15 pm L-Isqof jiltaqa' mal-katekisti fiċ-ċentru parrokkjali 7:00 pm L-Isqof jiltaqa' mal-membri tas-soċjetà ċivili fiċ-ċentru parrokkjali 11:30 am L-Isqof iżur il-komunità tas-Sorijiet Franġiskani u wara l-iskola mmexxija mill-istess sorijiet L-ERBGĦA 27 TA' NOVEMBRU 9:30 am L-Isqof iżur l-istudenti u l-għalliema tal-iskola primarja IL-ĦADD 1 TA' DIĊEMBRU 10:15 am L-Isqof jamministra s-Sagrament tal-Qrar fil-Knisja Arċipretali 11:00 am L-Isqof jiċċelebra Quddiesa fil-Knisja Arċipretali u wara jiltaqa' ma' dawk preżenti Aktar ritratti: knisja.mt/ritratti
Tingħata bidu għall-Viżta Pastorali fl-Imsida